Gŉ onklaar motor, grondpad stuit Mathys Roets‘n Sekuriteitskamera het dele van Roets se rolstoeltog vasgevang. (Foto: skermgreep) Toe die sanger Mathys Roets se motor Maandag langs ’n kronkelpad in die middel van die Karoo onklaar raak, het hy sy rolstoel se paar wiele op die proef gestel om by sy bestemming te probeer kom. “Ek het nie twee keer gedink nie. Toe ek besef dat die motor gaan staan het, het ek my goed bymekaar gemaak soos wat ek sou wanneer ek by die huis stilhou,” het Roets oor die senutergende rolstoeltog aan Maroela Media vertel. Roets was op pad na ’n plaas naby Richmond, Jules of the Karoo, om sy toer voort te sit. Hy het egter die afdraaipad na die plaas misgery, en het besluit om ’n kortpad langs die treinspoor aan te durf. Dis toe dat die onderkant van sy motor geskuur het en onklaar geraak het. Hy is pens en pootjies uit die kar uit, selfoon in die hand en reg om die res van die pad met sy rolstoel aan te durf. Dit was reeds skemer toe dié krisis op Roets se pad gekom het en hy het besef dat hy teen tyd werk en dat dit binnekort donker sou wees. “Omdat ek verdwaal het, moes ek die pad vat. Ek het nie die pad gery wat ek beplan het om te ry nie, niemand sou my daar kom soek het nie.” ’n Trein het ook verby Roets gery, maar dié se drywer het nie gelyk of hy enige onraad bemerk nie. “In daardie stadium was ek tussen die Merriman‑ en Deelfontein‑stasie. Hy het net sy toeter geblaas en vriendelik gewaai asof hierdie ŉ alledaagse gesig is,” het Roets op Facebook vertel. Mathys Roets (Foto: Maroela Media) Die pad waarop hy noodgedwonge moes ry, was stowwerig en vol klippies. Sy rolstoel se wiele is dun, en hy moes die tog met groot versigtigheid aanpak. Hy het vyf weke gelede sy regterfemur in ’n fratsongeluk gebreek, en dié moes hy ook in gedagte hou tydens sy tog langs die treinspoor af. “My grootste vrees was om uit die rolstoel te val, my been verder seer te maak of my ander been te breek. My beendigtheid is vreeslik dun, ek het bloot skeef gaan sit toe breek ek my femur.” Uiteindelik het ’n motor met twee mans tot sy redding gekom. Hy vertel dat hy nie eers gevra het wie hulle is of homself voorgestel het nie, maar dat hy onmiddellik gevra het waar hy kan inklim. Hy vind toe uit dat dele van sy rolstoeltog deur ’n nabygeleë sekuriteitskamera vasgevang is en dat die plaaswag die vreemde verskynsel gewaar het. Izak en Matthys, die mans wat hom gered het, het hom eers teruggeneem na sy motor toe om sy kitaar op te laai. “Ek was nie eers moeg nie,” skryf Roets op Facebook. Hy vertel dat hy die video gemaak en opgelaai het juis om mense gerus te stel. “My gemoed was goed. Ek het geweet dat dit ’n bitter ongemaklike nag sou wees indien niemand my gevind het nie. Ek het ook toe al vier kilometer gerol, ek kon nie teruggaan kar toe nie.” Roets, wat in net meer as ’n uur vier kilometer met sy rolstoel gery het, se oë was op die plaasverhoog gerig. Hy was vasbeslote om daardie aand nog op te tree. Drie ure nadat die optrede oorspronklik sou plaasvind, was Roets wel op die verhoog.